8 Jesu o ne a na le mokgwa wa go reetsa fa go balwa Dikwalo kwa sinagogeng le go di bala ka boene. (Luke 4:16; Ditiro 15:21) A bo go le molemo jang ne gore basha ba latele sekao seo ka go nna gone kwa dipokanong tsa Bokeresete ka metlha, kwa Baebele e balwang le go ithutiwa gone! Richard wa dingwaga tse 14 o bolela jaana a bontsha go anaanela dipokano tse di ntseng jalo: “Dipokano di ntsholegela molemo. Kwa go tsone ke nna ke gakololwa gore ke eng se se siameng le se se sa siamang, ke eng se e leng boitshwaro jo bo siameng le se e leng boitshwaro jo bo sa siamang, ke eng se e leng sa Bokeresete le se e seng sa Bokeresete. Ga ke tlhoke go ithuta seo botlhoko—ka gore di ntiragalele.” Ee, “kgakololo ya ga Jehofa e a ikanyega, e tlhalefisa yo o se nang maitemogelo.” (Pesalema 19:7) Nicole gape o tlhomamisa gore a nne teng kwa dipokanong tsotlhe tse tlhano tsa phuthego beke le beke. Gape o dirisa diura tse pedi go ya go tse tharo a di baakanyetsa.—Baefeso 5:15, 16.